Området omkring Grenen ved Skagen kan bryste sig af et særdeles varieret fugle- og dyreliv. Naturområdet er et Natura 2000-område, hvilket betyder, at der gælder særlige retningslinjer i området for at beskytte dyre- og plantelivet. Det er netop grunden til, at flere lokale borgere nu råber vagt i gevær. Ifølge dem er naturen i området truet af støj fra actionsport og forstyrrelser fra for eksempel droner. -	Det, der kan genere, det er det, der kommer pludseligt og meget larmende, og som fylder meget. Hvis der kommer en med fuld fart i motorbåd eller en kitesurfer, så kan naturen blive ret forskrækket, siger Lene Kappelborg, der er centerchef ved Skagen Grå Fyr. Hun er glad for, at mange bruger området og oplever naturen, men mener, at det er et problem, når naturen bliver forstyrret af støjende elementer. Vil ikke piske en stemning op Det er Frederikshavn Kommune, der ejer det beskyttede naturområde på Grenen. Formanden for Plan- og Miljøudvalget i kommunen, Peter Sørensen fra Venstre, har ikke haft mulighed for at stille op til interview på TV, men siger til TV2 Nord i telefonen: - Vi ønsker ikke kitesurfere, vandscootere og motorbåde ved Grenen, men samtidig vil vi ikke piske en stemning op nu. Vores eneste mulighed er at opfordre til, at folk bruger deres sunde fornuft. Lene Kappelborg fra Skagen Grå Fyr understreger, at hun er glad for gæsterne i Skagen, og hun mener ikke, at der er tale om et stort problem, men hun frygter, at problemet bliver større, hvis der ikke gribes ind: - Det er et stigende problem. Derfor tænker jeg, at det er en god idé at få en god dialog, inden det bliver et stort problem, siger hun. Hun har et ønske til dem, der gerne vil flyve drone eller køre vandscooter: - Gør det de steder, hvor der er plads til det. Det synes jeg ville være fedt.

Referat:
Vandscootere, motorbåde og kitesurfing bliver mere og mere populært i Skagen. Men de forskellige former for actionsport forstyrrer fugle- og dyrearter i området.